213 Luxuria

Luxuria est libidinose voluptatis appetitus. Et intellige hic appetitus qui est de consensu racionis. Vnde dicit Augustinus, *De civitate*, libro 12, c. 7, quod luxuria non est vicium pulchrorum corporum, sed vicium anime peruerse amantis corporis voluptatem, neclecta temperancia. Vnde si motus bestialis surgit absque cogitacione preambula, puta, ex calore complexionis, ex esu uel potu acutorum, sic non est peccatum. Si ergo surgit ex cogitacione preambula et cito transit, venialis est. Et sic accenditur hic mora delectandi, non penes quantitatem temporis sed penes consensu racionis. Hic dicit Gregorius, *Moralia*, 21, intueri non decet quod concupisci non licet. Neque enim Eua vetitum attigisset, nisi hoc prius incaute inspexisset. Et nota hic quod non prohibetur aspicere sed intueri, id est, intus visum figere, nam secundum Augustinum in *Regula*, appetere uel appeti velle criminosum est. Hoc vicium patet ex multis et primo per penam inflictam. Nam Num. 25[:1]: Propter fornicacionem Israelitarum *cum filiabus* Moabiarum interfeci sunt 24 milia hominum.

Item, propter hoc inundauit diluuium, subuersa est Sodoma. Et pene tota tribus Benjamin deleta est propter fornicacionem factam cum vxore Leuite, Judicium 20[:4].

Item, dicitur communiter quod propter ignoranciam huius peccati aliqui spiritus mali sed nobiles esse superiori genere, non dignamus temptari homines de hoc vicio. Ex quo patet quod illud vicium multum offendit Spiritum Sanctum, et secundum Philosophum, 9 *De animalibus* c. 6, rex apum refugit omne fetidum. Et quamuis coruus insideat cadaueri, columba tamen nequaquam.

Item, diabolus plus lucratur per illud vicium quam per alia quia duas uel tres personas occidit et vtraque sexum confundit.

Item, filius prodigus viuendo luxuriose deductus est ad pascendum porcos, Luc. 8[:32-33] vbi glossa, Porcus pascit qui in munda operatur. Et Matt. 8[:32] legio demonum intrauit in porcos. Vnde Hieronimus in *Epistola ad Eustochium*, non sic auara, superbia, aut delectat ambicio sicut luxuria. Facile aliis viciis caremus; hic hostis /f. 64va/ inclusus. Quocumque pergimus, hostem nobiscum portamus. Et ad delendum vilitatem huius peccati aqua diluuii supergressa est montes 15 cubitis, Gen. 7[:20] quia sicut alia latrina est inter alia edificia, sic luxuria inter alia vicia, Eccli. [9:10]: *Omnis mulier fornicaria, quasi stercus conculcabitur*. Hoc patuit in Jesabel, 4 Reg. 9[:36-37]: Cuius *carnes* dicuntur *stercus super faciem terræ.* In argumentum fetoris et femoris luxurie, Gen. 19[:24]: *Pluit Dominus de cælo* *ignem et sulphur*. Vbi dicit Gregorius, sulphur fetor carnis, ardor libidinis, cum Deus carnis scelera punire decreuisset qualitate ulcionis innotuit maculam criminis. In figuram huius fetoris Judas det Thamar hedum pro concubitu quod est animal fetidum, Gen. 38[:24].

Item, nota quod sanguis effusus dum est calidum non potest bene diuidicari, sic nec turpitudo luxurie dum est inferciore suo.

Item, Hieronimus, *Contra Jovinianum*, amor mulieris insaciabilis est, extinctus accenditur, et post copiam inops est.

Item, Augustinus, *Soliloquum* capitulo 15, nichil ita fugiendum decreui sicut concubitum. Nichil ita virilem animum deicit sicut blandimenta mulierum. Vnde nota quod Judas concubiendo cum Thamar perdidit anulum, baculum, et armillam, sic spiritualiter lubricus perdit anulum diuine desponsacionis. Nam filio prodigo reuertenti datur anulus in signum federis et reconciliacionis. Ideo quando anulus perditur fides frangitur. Experimento scitur quod anulus facilius extrahitur de digito postprandium quam ante cuius causa potest esse quia post commestionem sanguis se retrahit ad interiora propter digestionem roborandam. Sic castitas cicius frangitur, Gen. 19[:33] Loth post vinum commisit incestum.

Secundo, perdit baculum secure protectionis uel defensionis. Nam homo infirmus uel ignorans vti aliis armis, bene se protegit baculo sicut patet de Dauid, [1] Reg. [17:43]. Sic persona infirma praua ad peccatum nesciens se defendere virtutibus, bene defenditur baculo crucis, Psal. [22:4]: *Virga tua, et baculus tuus, ipsa me consolata [sunt]*. Sed astutus pugil facit socium proicere baculum et sic procedit ad amplexum et deuincit.

Tercio, perdit armillam honeste conuersacionis vbi familia videt arma Domini deputa ibi libenter intrat et putat se acceptam, sic Judas videns Thamar in binio et in loco meretricio facile accessit, sed Ysidorus *De summo bono*, dicit sicut folia in arboribus sunt ad arborum pulchritudinem et fructuum conseruacionem contra tempestates, sic conuersacio bona est ad pulchritudinem honestatis et conseruacionem virtutis.

Item, luxuria comparatur jehenne quia ibi est ignis ardens, vermis rodens, sulphur feteus, sic in luxuria est ardor concupiscencie, remorsus consciencie, fetor infamie.

Item, comparatur fatuo mercatori qui dat magnum precium pro re vili, 1 Cor. 6[:20]: *Empti estis pretio magno*. Nota hic responsionem Demostenis qui requisitus talentum pro vno concubitu Lais meretricis Corinthio respondit, Non emo tanti penitere. Si igitur secundum Hieronimum in *Epistola ad Paulam*, stimulabatur in carne propter societatem Tecle virginis quoniam audet peccator cum femina habitare, Prou. 21[:19] Commorari cum leone et dracone magis exponit *quam cum muliere* nequam. Eccli. 9[:9]: *Propter speciem mulieris multi perierunt*.

Item, luxuria comparatur vipere cuius masculus occiditur in generando et mater in pariendo, secundum Ysidorum, *Ethimologiarum*, libro 12.

Item, secundum Ambrosium, luxuria est ignis cuius materia est gula, flamma concupiencia, sintille colloquia, fumus infamia, cinis immundicia, finis jehenna.

Item, Aristoteles in *Epistula ad Alexander*, luxurie vicium est, destructum corporis, abbreuiacio vite, corrupcio virtutum, fedacio fame. Et Hieronimus in *Epistola*, luxuria enneruiauit potenciam Sampsonis, infatuauit sapienciam Salomonis, fedauit sanctimonia Dauid. Vnde narrat Orosius, de Sardanapollo quod eius vicio translatum sit regnum Assiriorlum ad Persas et Medos quod steterat de gente in gentem propter peccata.

¶ Item, luxuria est Deo contumeliosa, diabolo est placita, proposito substancio nociuo, proximo scandalosa.

Item vindictam prouocat sicut patet in Dauid de cuius domo non recessit gladius post peccatum commissum cum Bersabree [2 Reg. 11:4]. /f. 64vb/

Item, patet in Amon filio David, 2 Reg. 13[:14]. Et in filiis Hely, [1] Reg. 2[:22]. Et in tribu Benjamin propter vxorem Leuite, Judic. 19[:25]. Et in Sichem filio Hemor, Gen. 34[:2].

Item, luxuria generaliter ensis capit nobiles et ignobiles. Vnde Hieronimus in *Epistola*, in serico et pannis sordidis libido dominatur. Nec regis purpuram, nec pauperis spernit squalorem. Iccirco dicitur, Eccle. 7[:27]: *Inveni mulierem morte amariorem*, qui capit dampnabiliter, dicitur *laqueus* quia capit subtiliter, quia visu, mitu, tactu affectu dicitur *sagena* qui capit indissolubiliter. Ideo consulit Ecclesiasticus 9[:12]: *Cum aliena muliere ne sedeas*, etc., oculus luxuriosi est malus ianitor cordis qui volentes intrare patitur, volentes vero ut intrent, hortatur et mouet. Gen. 39[:7] de domina que iniecit oculos in Joseph. Vnde dicitur Prou. 7[:26] mulier preparata *multos* dejecit vulneratos, et probabile est quod mulier liberiosa emittit fumum suum ad oculos et inde ad oculos viri et inde ad cor viri. Vnde inficitur homo sic patet de carne rabido quilibet habeat venenum in cerebro. Tamen morsus eius deriuat venenum a loco lesionis vsque ad cerebrum hominis. Exemplum mulier menstruosa inficit speculum, sic visus mulieris, actius et pascius offendit, Jer. 9[:21]: *Ascendit mors per fenestras* vestras. Sic intromissus latrunculus per fenestram aperit ostium maioribus latronibus, sic appetitus intromissus aperit consensum, Lam. 3[:51]: *Oculus meus deprædatus est animam meam*. Solent venatores peritos canes praemittere qui clamore et indagine bestiam inueniant et tunc maiores canes apponunt, sic precedunt vagi oculi ut immunda sequuntur.

¶ Contra luxuriam sunt remedia quorum primum est occasiones fugere presertim cum luxuria dicatur ignis, Job 31[:12]: *Ignis est usque ad* consummationem *devorans*. Vnde sicut contra ignem est triplex remedium, sic contra luxuriam, scilicet, aque superfusio, fomentorum subtraccio, vasis bullentis ab igne elongacio. Sic contra luxuria, videlicet, aqua lacrimarum, tribulationum, et penitenciarum. Vnde Eccli. [18:16]: *Nonne ardorem refrigerabit ros?*

Secundo, videlicet fomentorum, id est, victualium tanquam lignorum subtraccio, Eccli. 28[:12]: *Secundum ligna silvæ sic ignis exardescit*. Sed illa debent potissime subtrahi que magis inflammant ad voluptatem, qualia sunt fortia viua, acuti sapores.

Tercio, videlicet elongacio vasis ab igne, id est, elongacio corporis ab occasionem, corporis propinquitatis, 1 Cor. 6[:18]: *Fugite fornicationem*. Vbi dicit Ambrosius, in aliis potest expectari conflictus, in pugna luxurie fugitiue approximetis, Gen. 39[:12]: Joseph *relicto pallio in manu* domine *fugit*. Vnde versus: Qua specie Martis cedit victoria Parthas, Cipris eo Marte, eadem quoque vincitur arte.

¶ Et est triplex racio quare in hoc vicio melius pugnatur fugiendo quia ardor luxurie est velud ignis nos velud stupa que facile accinditur, Ysai. 40[:6]: *Omnis caro fenum*. Et Eccli. 21[:10]: *Stupa collecta synagoga peccantium, et consummatio illorum flamma ignis*.

Item, Hieronimus, *Epistola* quarto, Non Ethnei ignes, non Vulcanea terra, tantis estuat ardoribus, sicut inuenis medulle vino, et dapibus replete.

¶ Alia ratio est quod luxuria est vicium contaginosum ideo facile inquinat, Eccli. 13[:1]: *Qui tetigerit picem inquinabitur ab ea*.

Tercia, racio quia non est tutum pugnare propre cum hoste qui ex propinquitate sumit vires.

¶ Exemplum secundum poetas, de Hercule et Antheo gigante qui quociens terram tangebat vires sumebat, tale est corpus nostrum quod ante primum peccatum quietum feruat, sed postmodum conuertitur in hostem secundum illud Sap. [9:15]: *Corpus quod corrumpitur aggravat animam*. Et sicut princeps timet dimicare quando multos habet proditores in suo exercitu, sic homo poterit timere quando pugnat cum sua carne.

Item, aliud re- /f. 65ra/ medium est cogitare de morte, Eccli. 7[:40]: *Memorare novissima tua, et in æternum non peccabis*.

Tercio vidlicet de se non presumere. Exemplum de David sanctissimo, de Salomone sapientissimo, de Sampsone fortissimo.

Item, vidlicet humane feditatis contemplatio. Vnde tradit Boethius, *De consolatione*, Aristoteles dixisse, Si homines Lynceis oculis vti possent, ita ut obstacula quecumque penetrarent, nonne illud Alcibiadis corpus superficie pulcherimum interspectis visceribus turpissimum appareret.

Item, videlicet iugis occupacio. Vnde Hieronimus in *Epistola*,semper aliquid boni facito, ne te diabolus inueniat otiosum. Vescis vacans gignit tineam et lignum madefactum non facile admittit ignem, sic nec caro occupata luxuriam.

¶ Item, videlicet summe contra luxuriam exterior fatigacio. Vnde narrat Hieronimus in *Epistola ad Ruffinum*, de adolescente Greco nimis temptato quoniam curatus sic per inquietacionem fratrum.

Item, videlicet carnis maceracio, Marc. [9:28]: *Hoc genus* demoni non eicitur ... *nisi in oratione et jejunio*.

Item, videlicet resistencia in temptationis principio, Gen. 3[:15]: *Ipsa conteret caput tuum*, quod est principium suggestionis, Psal. [100:8]: Scilicet, *matutino*, id est, in principio temptacionis *interficiebam omnes peccatores terræ*.

¶ Quidam tenet in manu carbonem ignitum non abibit illesus.

Item, cogitet temptatus quod luxuria preterita non satiat sed magis irritat presens, fastidit fictura non delectat sed magis cruciat. Vnde Hieronimus, *Contra Jovinianum*, voluptas expleta famem sine pascetur.

Item, videlicet consideracio materiorum que ex illa proueniunt et prouenerunt. Vnde dicit Innocentius tercius, de libello, *De miseria humane conditionis*, hec luxuria Pentapolim subvertit [Gen. 19:24], Sechem cum populo interemit [Judic. 9:49], Her et Onam filios Jude extinxit [Gen. 46:12], Judeum et Madianitidem transfodit [Num. 25:14], tribum Benjamin fere deleuit [Judic. 20:35], filios Heli prostrauit [1 Reg. 4:11]. Vnam militem occidit [2 Reg. 11:17], presbiteros interemit [Dan. 13:62], Ruben maledixit [Gen. 49:4], Samsonem seduxit [Judic. 16:19], Salomonem subvertit [3 Reg. 11:4].

¶ Item, summe videlicet vitacio consorcii muliebris. Vnde Hieronimus, *Epistola* 42, si cum viris femine habitauerint non deerit viscarium diaboli ferreas mentes domat libido. Vnde de occasionibus luxurie dixit quidam versus: Colloquium, visus, contactus, basia, visus. Sunt fomites Veneris, hoc fuge tutus eris.

¶ Hic dixit quidam in *Vitis patrum*, cogitaciones vestre pictores sunt. Vnde contingit quandoque quod homo deuitat consorcia mulierum quas Deus creauit sed depingit eas in mente. Vnde dixit quidam mulieres quas Deus creauit numquam mihi nocuerunt sed mulieres quas ego feci tedia intulerunt. Signum

luxurie in homine est lingua feda nam ignis latens deprehenditur ex sintilla et sumo erumpente et per linguam cognoscitur an porcus sit leprosus.

Vide plus de luxuria infra capitulo [259] Oculus.